פילבוקס

פילבוקס (באנגלית: Pillbox, בעברית: מצדית) הוא סוג של בלוקהאוס או עמדת שמירה מבוצרת. הפילבוקס לרוב עשוי בטון, חפור באדמה ומוסווה, ויש בו פתחים קטנים המאפשרים ללוחמים לירות החוצה. זוהי למעשה עמדה של מלחמת חפירות, המחוזקת בבטון כדי להגן על הלוחמים, ומוגבהת כדי לשפר את טווח האש. מקור השם בצורתה המזכירה קופסת גלולות (Pill Box).

הבריטים הקימו פילבוקסים רבים בארץ ישראל בתקופת המנדט, החל במאורעות תרצ"ו. בתחילת המאה ה-21 בנה צה"ל פילבוקסים חדשים בארץ ישראל להגנת תושבי ישראל במהלך האינתיפאדה השנייה וכחלק מפעילות הביטחון השוטף.

מאפייני הפילבוקס
שמאל|ממוזער|250px|מראה פנימי של פילבוקס "חצי-ירח" בחוף Porthcurno (קורנוול) בבריטניה
יתרונות הפילבוקסחסרונות הפילבוקסמעניק לשוהה בתוכו מיגון מרבי
מאפשר לשוהים בפילבוקס להיות מנותקים מעיקר הכוח למשך תקופה ארוכה
דורש פעולות תחזוקה מעטות (בניגוד לכלי רכב ורק"מ)
מאפשר שליטה באש ובתצפית מגובה רב (במקרה של עמדות גבוהות שהקים צה"ל)מיעוט החלונות וחרכי הירי מגביל את הראות ואת יכולת התגובה באש
הניידות מסורבלת ודורשת פעולה הנדסית נרחבת, ולכן חסרה גמישות בהתאם למצב
החיילים השוהים בפילבוקס אינם יכולים לצאת ממנו בבטחה ללא קריאה לכוח חיפוי

 תולדות הפילבוקס בעולם 

עמדות פילבוקס נזכרות בשנת 1887 כמחסה מעוגל וקטן למכונת ירייה וכדומה.

 במלחמת העולם הראשונה 
ממוזער|250px|פילבוקס ממלחמת העולם הראשונה

בחזית המערבית של מלחמת העולם הראשונה הוקמו עמדות פילבוקס הן בצד הגרמני והן בצד הבריטי.

לאחר מלחמת העולם הראשונה נבנו סוגים רבים של מבני בלוקהאוס עשויים בטון. מבנה הפילבוקס נקלט היטב בארץ ישראל. מבנים מסוג זה נבנו בתקופת המנדט הבריטי לאורך גדר הצפון ובמקומות רבים נוספים.

 במלחמת העולם השנייה 
ממוזער|250px|פילבוקס ממלחמת העולם השנייה

במלחמת העולם השנייה נודעה לפילבוקס עדנה, ועמדות רבות הוקמו בקרבת חופי בריטניה כהכנות לפלישה הגרמנית הצפויה. בבריטניה לבדה נבנו כשלושים אלף פילבוקסים בהכנה לפלישה גרמנית אפשרית במלחמת העולם השנייה.

מבנים אלו נבנו גם בברלין ובערים גרמניות נוספות, לעיתים כמקלטים מפני הפגזה ארטילרית, ונקראו "הוכבונקר" או "בונקר גבוה". חלקם שימשו להצבת תותחים נגד מטוסים, והגיעו אף לגובה של 6 קומות. ביצורי חבל הסודטים כללו עמדות פילבוקס, ששימשו את הנאצים להתגוננות מפני הצבא האדום.

גם הביצורים היפניים בקרב איוו ג'ימה כללו עמדות פילבוקס.

 תולדות הפילבוקס בארץ ישראל 
שמאל|ממוזער|250px|מיני-פילבוקס ברחוב רד"ק, ירושלים. המבנה הגן על ביה"ד הצבאי הבריטי ששכן במקום בין השנים 1939-1948.
שמאל|ממוזער|250px|הפילבוקס המרובע באתר כריית החמרה צפונית-מזרחית לחדרה

 הפילבוקס המנדטורי 
בזמן המרד הערבי הגדול בארץ ישראל (1939-1936) הציב קצין המשטרה הבריטי צ'ארלס טגארט, שהיה מומחה לדיכוי מרידות ולמלחמה בטרור, עמדות פילבוקס בדרכים.
עמדות הפילבוקס שהקימו הבריטים במחצית הראשונה של המאה ה-20 היו בגובה של כ-4 מטרים ובקוטר של כ-3.5 מטרים. הכניסה לפילבוקס והיציאה ממנו היו אפשריות אך ורק דרך דלת פלדה יחידה. השומרים שנכנסו לפילבוקס היו עולים בסולם או במדרגות מדלת הכניסה לעמדת השמירה שבקומה העליונה. דרך חרכי ירי וחלונות ניתן היה לחלוש באש ובתצפית על האזור שבו מוקמה העמדה.

הפילבוקסים המנדטוריים הם אתרים היסטוריים חשובים, אך רובם מוזנחים ורק חלקם מהווים יעד תיירותי או מוזאוני.

 הפילבוקס הישראלי 

בתחילת מלחמת העצמאות הקים ארגון "ההגנה" עמדות פילבוקס להגנה על יישובים עבריים (דוגמה לעמדה כזו נמצאת בעפולה). את מקומו של הצבא הבריטי תפס צה"ל, ואת הפילבוקס המנדטורי החליף הפילבוקס הצה"לי שהוא גבוה יותר, צר יותר וממוגן יותר.

במהלך האינתיפאדה השנייה הפילבוקס חזר לשימוש בארץ ישראל. בימי האינתיפאדה השנייה הגדיל צה"ל את השימוש בסגנון הביצורים שכלל גם עמדות פילבוקס. בטרם בוצעה תוכנית ההתנתקות הגנו שני קווי פילבוקסים על גוש קטיף ויישובי עוטף עזה - האחד, בתוך רצועת עזה, הגן על ציר "חלקיק" שהפריד בין גוש קטיף לשטחי הרשות הפלסטינית; והשני, עוטף את הרצועה ומגן על יישובי עוטף עזה ועל העורף הישראלי (בשלביה האחרונים של תוכנית ההתנתקות פורק קו הפילבוקסים שהגן על גוש קטיף).

גם ביהודה ושומרון הוקמו עמדות פילבוקס בנקודות שאירעו בהם אירועים ביטחוניים מרובים, וגם לאורך גדר ההפרדה ניתן לראות פילבוקסים רבים. בגבול הצפון ניתן לראות פילבוקסים בודדים, שמהווים חלק ממערך מגננה של מוצב (כלומר, לא יוצרים רצף פילבוקסים).

ראו גם
 בונקר

לקריאה נוספת
 עמית גיש, חורבות מן ההווה: בונקרים ופילבוקסים במאה העשרים, חיפה: פרדס, 2018

קישורים חיצוניים



 פילבוקסים ומצדיות ברחבי ישראל, באתר פרש


הערות שוליים

קטגוריה:ביצורים
קטגוריה:המנדט הבריטי: צבא וביטחון